REGOLAMENT TAL-KUNSILL (UE) Nru 12/2010
tat-22 ta' Diċembru 2009
li jemenda r-Regolament (KE) Nru 1255/96 li jissospendi b'mod temporanju d-dazji awtonomi tat-tariffi doganali komuni fuq ċerti prodotti industrijali, agrikoli u tas-sajd
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 31 tiegħu,
Wara li kkunsidra l-proposta mill-Kummissjoni,
Billi:
(1)
Ir-Regolament tal-Kunsill (KE) Nru 1255/96 (1) b'mod parzjali jew sħiħ jissospendi d-dazji awtonomi tat-tariffi doganali komuni għal numru ta' prodotti matul ċerti perjodi. Huwa fl-interess tal-Unjoni li ddaħħal 87 prodott ġdid fil-lista tas-sospensjonijiet stipulata fl-Anness għal dak ir-Regolament.
(2)
Numru limitat ta' prodotti elenkati fl-Anness tar-Regolament (KE) Nru 1255/96 għandhom jitneħħew mil-lista għaliex ma għadux fl-interess tal-Unjoni li tinżamm sospensjoni tad-dazji awtonomi tat-tariffi doganali komuni għal dawk il-prodotti.
(3)
Id-deskrizzjoni ta’ xi prodotti elenkati f'dak l-anness jeħtieġ tinbidel sabiex tqis l-iżviluppi tekniċi tal-prodotti u x-xejriet ekonomiċi tas-suq. Għal 110 prodott ieħor, il-kodiċi CN u TARIC għandhom jiġu adattati b'konsegwenza tal-bidliet introdotti fin-Nomenklatura Magħquda, applikabbli sa mill-1 ta' Jannar 2010. L-entrati għal dawn il-prodotti għandhom jitqiesu bħala rtirati mil-lista u għandhom jiddaħħlu lura bħala prodotti ġodda.
(4)
Għall-finijiet taċ-ċarezza, in vista tan-numru kbir ta' emendi li se jidħlu fis-seħħ fl-1 ta' Jannar 2010, l-Anness mar-Regolament (KE) Nru 1255/96 għandu jkun sostitwit minn verżjoni kompletament ġdida, effettiva mill-istess data. Fl-interess taċ-ċarezza, l-entrati ġodda u dawk emendati għandhom jiġu mmarkati b'asterisk fl-ewwel kolonna tal-Anness.
(5)
L-esperjenza wriet il-ħtieġa li tingħata data ta’ skadenza għas-sospensjonijiet elenkati fir-Regolament (KE) Nru 1255/96 biex ikun żgurat li jitqiesu l-iżviluppi teknoloġiċi u ekonomiċi. Dan ma għandux jeskludi t-terminazzjoni qabel iż-żmien ta' ċerti miżuri jew il-kontinwazzjoni tagħhom lil hinn mill-perjodu ta’ sospensjoni, jekk jitressqu raġunijiet ekonomiċi, skont il-prinċipji stabbiliti fil-Komunikazzjoni tal-Kummissjoni tal-25 ta’ April 1998 dwar is-sospensjonijiet tat-tariffi awtonomi u l-kwoti.
(6)
Ir-Regolament (KE) Nru 1255/96 għalhekk għandu jiġi emendat kif meħtieġ.
(7)
Ladarba s-sospensjonijiet stabbiliti f'dan ir-Regolament għandhom ikollhom effett mill-1 ta' Jannar 2010, dan ir-Regolament għandu japplika mill-istess data u jidħol fis-seħħ immedjatament,
ADOTTA DAN IR-REGOLAMENT:
Artikolu 1
L-Anness għar-Regolament (KE) Nru 1255/96 huwa b’dan sostitwit bit-test fl-Anness ta' dan ir-Regolament.
Artikolu 2
Is-sospensjonijiet temporanji tad-dazji awtonomi tat-tariffa doganali komuni għall-prodotti elenkati fl-Anness tar-Regolament (KE) Nru 1255/96 kif emendat minn dan ir-Regolament għandhom japplikaw mill-1 ta' Jannar 2010. Dawn għandhom jiskadu fid-dati elenkati f'dak l-Anness.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-22 ta’ Diċembru 2009.